CELEX: 32011R0648
Language: el
Date: 2011-07-04 00:00:00
Title: Εκτελεστικός κανονισμός (ΕΕ) αριθ. 648/2011 της Επιτροπής, της 4ης Ιουλίου 2011 , για την τροποποίηση του κανονισμού (ΕΚ) αριθ. 1266/2007 όσον αφορά την περίοδο εφαρμογής των μεταβατικών διατάξεων σχετικά με τους όρους εξαίρεσης ορισμένων ζώων από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου  Κείμενο που παρουσιάζει ενδιαφέρον για τον ΕΟΧ

5.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 176/18
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 648/2011 ΤΗΣ ΕΠΙΤΡΟΠΉΣ
   της 4ης Ιουλίου 2011
   για την τροποποίηση του κανονισμού (ΕΚ) αριθ. 1266/2007 όσον αφορά την περίοδο εφαρμογής των μεταβατικών διατάξεων σχετικά με τους όρους εξαίρεσης ορισμένων ζώων από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 τρίτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1266/2007 της Επιτροπής, της 26ης Οκτωβρίου 2007, σχετικά με κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση και την επιτήρηση του καταρροϊκού πυρετού του προβάτου και τους περιορισμούς στις μετακινήσεις ορισμένων ζώων ευπαθών ειδών (2) ορίζει κανόνες για την καταπολέμηση, την παρακολούθηση και την επιτήρηση του καταρροϊκού πυρετού του προβάτου και τους περιορισμούς στις μετακινήσεις των ζώων μέσα στις απαγορευμένες ζώνες και από τις απαγορευμένες ζώνες.
            
         
               (2)
            
            
               Το άρθρο 8 του κανονισμού (ΕΚ) αριθ. 1266/2007 ορίζει τους όρους εξαίρεσης από την απαγόρευση εξόδου που προβλέπεται στην οδηγία 2000/75/ΕΚ. Το άρθρο 8 παράγραφος 1 του εν λόγω κανονισμού προβλέπει ότι οι μετακινήσεις ζώων, του σπέρματος, των ωαρίων και των εμβρύων τους από μια εκμετάλλευση ή από ένα κέντρο συλλογής ή αποθήκευσης σπέρματος που βρίσκεται σε απαγορευμένη ζώνη προς άλλη εκμετάλλευση ή κέντρο συλλογής ή αποθήκευσης σπέρματος εξαιρούνται από την απαγόρευση εξόδου, υπό την προϋπόθεση ότι συμμορφώνονται με τους όρους που παρατίθενται στο παράρτημα III του εν λόγω κανονισμού ή ικανοποιούν οποιεσδήποτε άλλες εγγυήσεις υγείας των ζώων με βάση θετικό αποτέλεσμα μιας εκτίμησης επικινδυνότητας των μέτρων κατά της εξάπλωσης του ιού του καταρροϊκού πυρετού του προβάτου και της προστασίας από προσβολή από φορείς του ιού, που απαιτούνται από την αρμόδια αρχή του τόπου προέλευσης και εγκρίνονται από την αρμόδια αρχή του τόπου προορισμού, πριν από τη μετακίνηση των εν λόγω ζώων.
            
         
               (3)
            
            
               Το άρθρο 9α παράγραφος 1 του κανονισμού (ΕΚ) αριθ. 1266/2007 προβλέπει ότι, κατά τη διάρκεια μεταβατικής περιόδου και κατά παρέκκλιση από τους όρους του παραρτήματος III του εν λόγω κανονισμού, τα κράτη μέλη προορισμού μπορούν να απαιτούν η μετακίνηση ορισμένων ζώων, τα οποία καλύπτονται από την εξαίρεση που προβλέπεται στο άρθρο 8 παράγραφος 1 του εν λόγω κανονισμού, να συμμορφώνεται με συμπληρωματικούς όρους βάσει του αποτελέσματος της εκτίμησης επικινδυνότητας, λαμβανομένων υπόψη των εντομολογικών και επιδημιολογικών συνθηκών εισαγωγής των ζώων. Οι εν λόγω συμπληρωματικοί όροι προβλέπουν ότι τα ζώα πρέπει να είναι ηλικίας μικρότερης των 90 ημερών, πρέπει από τη γέννησή τους να έχουν κρατηθεί υπό περιορισμό με σκοπό την προστασία από φορείς του ιού και πρέπει να έχουν υποβληθεί σε ορισμένες δοκιμές οι οποίες αναφέρονται στο παράρτημα III του εν λόγω κανονισμού.
            
         
               (4)
            
            
               Ο κανονισμός (ΕΚ) αριθ. 1266/2007, όπως τροποποιήθηκε από τον κανονισμό (ΕΕ) αριθ. 1142/2010 (3), παρατείνει περαιτέρω κατά έξι μήνες την περίοδο εφαρμογής των μεταβατικών διατάξεων που προβλέπονται στο άρθρο 9α του κανονισμού (ΕΚ) αριθ. 1266/2007, έως τις 30 Ιουνίου 2011. Κατά την έκδοση του κανονισμού (ΕΕ) αριθ. 1142/2010, αναμενόταν ότι θα καθοριστούν, στο παράρτημα III του κανονισμού (ΕΚ) αριθ. 1266/2007, νέοι κανόνες σχετικά με τα κριτήρια για τις προστατευμένες από τους ιούς εγκαταστάσεις και ότι, κατά συνέπεια, αυτά τα μεταβατικά μέτρα δεν θα ήταν πλέον αναγκαία. Ωστόσο, αυτές οι προβλεπόμενες τροποποιήσεις στο παράρτημα III του κανονισμού δεν έχουν πραγματοποιηθεί ακόμη.
            
         
               (5)
            
            
               Επομένως, η περίοδος εφαρμογής των μεταβατικών διατάξεων που προβλέπονται στο άρθρο 9α παράγραφος 1 του κανονισμού (ΕΚ) αριθ. 1266/2007 θα πρέπει να παραταθεί περαιτέρω κατά ένα έτος, έως ότου εγκριθούν οι τροποποιήσεις στο παράρτημα III του κανονισμού (ΕΚ) αριθ. 1266/2007 για τις προστατευμένες από τους ιούς εγκαταστάσεις.
            
         
               (6)
            
            
               Ως εκ τούτου, ο κανονισμός (ΕΚ) αριθ. 1266/2007 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στην εισαγωγική φράση του άρθρου 9α παράγραφος 1 του κανονισμού (ΕΚ) αριθ. 1266/2007, η ημερομηνία «30 Ιουνίου 2011» αντικαθίσταται από την ημερομηνία «30 Ιουνίου 2012».
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Ιουλίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 327 της 22.12.2000, σ. 74.
   
      (2)  ΕΕ L 283 της 27.10.2007, σ. 37.
   
      (3)  ΕΕ L 322 της 8.12.2010, σ. 20.